b'\n_START_ARTICLE_\nAnkstyvasis dinastinis laikotarpis\n_START_SECTION_\nIstorija\n_START_PARAGRAPH_\nAnkstyvosiomis dinastijomis vadinamos 1 ir 2 Egipto faraon\xc5\xb3 dinastijos. Kartais dar ankstesne gali b\xc5\xabti i\xc5\xa1skirta 0 dinastija ir kartais prie ankstyv\xc5\xb3j\xc5\xb3 dinastij\xc5\xb3 priskirta 3 dinastija, bet paprastai 3-oji dinastija priskiriama Egipto senosios karalyst\xc4\x97s laikotarpiui._NEWLINE_Ankstyv\xc5\xb3j\xc5\xb3 dinastij\xc5\xb3 laikotarpyje susiklost\xc4\x97 daugelis Sen. Egipto civilizacijos kult\xc5\xabrini\xc5\xb3 ir socialini\xc5\xb3 aspekt\xc5\xb3. Anks\xc4\x8diau buvo manoma, kad per\xc4\x97jimas i\xc5\xa1 prie\xc5\xa1dinastinio laikotarpio \xc4\xaf dinastin\xc4\xaf \xc4\xafvyko staigiai, ta\xc4\x8diau v\xc4\x97liausi radiniai rodo, kad pasikeitimas vyko palaipsniui. 1 ir 2 dinastij\xc5\xb3 valdov\xc5\xb3 vard\xc5\xb3 inskripcij\xc5\xb3 randama tiek Sakaroje, tiek Abydose. Naudojantis rastais \xc4\xafra\xc5\xa1ais ant stel\xc5\xb3, ind\xc5\xb3, med\xc5\xbeio ir dramblio kaulo dirbini\xc5\xb3, antspaudais bei naudojantis radioaktyviosios anglies tyrimo metodu nustatyta 1-osios dinastijos valdov\xc5\xb3 chronologija, kuri yra tokia:_NEWLINE_Pirmoji dinastija: Narmeras \xe2\x86\x92 Aha \xe2\x86\x92 D\xc5\xbeeras \xe2\x86\x92 D\xc5\xbeetas \xe2\x86\x92 Denas \xe2\x86\x92 Aned\xc5\xbeibas \xe2\x86\x92 Semerkhetas \xe2\x86\x92 Kaa. Karalien\xc4\x97 Merneit\xc4\x97 buvo regent\xc4\x97 prie\xc5\xa1 ar po Deno valdymo. Visi \xc5\xa1ie karaliai, tikima, palaidoti Abydose._NEWLINE_Antrosios dinastijos chronologinio datavimo klausimas yra ma\xc5\xbeiau ai\xc5\xa1kus. Karaliai rikiuojami tokia tvarka: Hotepsechemvis \xe2\x86\x92 Ranebas \xe2\x86\x92 Ninetd\xc5\xbeeras \xe2\x86\x92 Venegas \xe2\x86\x92 Senedas. Tikima, kad jie palaidoti Sakaroje. Paskutiniai du dinastijos karaliai buvo Peribsenas ir Chasechemvis, palaidoti Abydose._NEWLINE_Egipto suvienytojais \xc4\xafra\xc5\xa1uose minimi Narmeras ir Menas. Tik\xc4\x97tina, kad Menas buvo suabsoliutintas faraono vardas i\xc5\xa1 v\xc4\x97lesni\xc5\xb3 \xc5\xa1altini\xc5\xb3. I\xc5\xa1 laikotarpio radini\xc5\xb3 ai\xc5\xa1ku, kad Menas ir Narmeras buvo skirtingi asmenys ir linkstama tik\xc4\x97ti, kad vienytoju buvo Narmeras, ta\xc4\x8diau tikruoju I dinastijos pradininku buvo Aha, kuris ir vadinamas Menu. Pasak \xc4\xafra\xc5\xa1\xc5\xb3, Menas inicijavo dr\xc4\x97kinimo kanal\xc5\xb3 statybas ir \xc4\xafk\xc5\xabr\xc4\x97 Memfio miest\xc4\x85. \xc5\xa0i\xc4\x85 versij\xc4\x85 paremia, kad Sakaroje prie Memfio pasirod\xc4\x97 dideli\xc5\xb3 kap\xc5\xb3, visgi juose i\xc5\xa1 prad\xc5\xbei\xc5\xb3 buvo laidojami auk\xc5\xa1ti pareig\xc5\xabnai, o karaliai laidoti Abydose._NEWLINE_Pirmosios dinastijos metu Egipto \xc4\xaftaka pasirei\xc5\xa1k\xc4\x97 Palestinoje, buvo rengtos misijos \xc4\xaf Sinaj\xc5\xb3 ir \xc4\xaf pietus, Nilo paupiu iki antrojo slenks\xc4\x8dio. Elefantinas prie pirmojo slenks\xc4\x8dio buvo \xc4\xaftrauktas \xc4\xaf Egipto sud\xc4\x97t\xc4\xaf, bet ne pie\xc4\x8diau esanti \xc5\xbdemutin\xc4\x97 Nubija. I dinastijos laikotarpio viduryje buvo i\xc5\xa1rastas papiruso ra\xc5\xa1ymo pagrindas, ta\xc4\x8diau ra\xc5\xa1tas buvo naudojamas tik administraciniams \xc4\xafra\xc5\xa1ams ir papirus\xc5\xb3 i\xc5\xa1 \xc5\xa1io laikotarpio nei\xc5\xa1liko, nes jie tikriausiai buvo saugojami u\xc5\xbeliejamose Nilo sl\xc4\x97nio teritorijose. I dinastijos metu Egiptas klest\xc4\x97jo ir turt\xc4\x97jo, ypa\xc4\x8d ilgo faraono Deno valdymo metu._NEWLINE_II dinastijos pirmasis faraonas Hotepsechemvis perk\xc4\x97l\xc4\x97 savo laidojimo viet\xc4\x85 \xc4\xaf Sakar\xc4\x85. Jo vardas turi ry\xc5\xa1i\xc5\xb3 su diev\xc5\xb3 Horo ir Seto vardais, kas gali nurodyti, kad kovoje d\xc4\x97l sosto jis buvo dviej\xc5\xb3 frakcij\xc5\xb3 vienytoju. Dinastijos laikotarpio antroje pus\xc4\x97je vyko kova tarp faraon\xc5\xb3. Paskutinis faraonas Chasechemvis savo tituluose naudojo abiej\xc5\xb3 diev\xc5\xb3, Horo ir Seto, vardus, kas gali nurodyti, kad \xc4\xafveik\xc4\x99s likusius prie\xc5\xa1ininkus, vis\xc5\xb3 pirma Peribsen\xc4\x85, jis tapo vieninteliu valdovu. Po jo prasid\xc4\x97jo III-iosios dinastijos valdymas, priskiriamas Senajai Egipto karalystei.'